CELEX: 32019H0903(20)
Language: da
Date: 2019-06-18 00:00:00
Title: Kommissionens henstilling af 18. juni 2019 om udkastet til Østrigs integrerede nationale energi- og klimaplan for perioden 2021-2030

3.9.2019   
            
            
               DA
            
            
               Den Europæiske Unions Tidende
            
            
               C 297/76
            
         
      KOMMISSIONENS HENSTILLING
      af 18. juni 2019
      om udkastet til Østrigs integrerede nationale energi- og klimaplan for perioden 2021-2030
      (2019/C 297/20)
      EUROPA-KOMMISSIONEN HAR —
      under henvisning til Europa-Parlamentets og Rådets forordning (EU) 2018/1999 af 11. december 2018 om forvaltning af energiunionen og klimaindsatsen, om ændring af Europa-Parlamentets og Rådets forordning (EF) nr. 663/2009 og (EF) nr. 715/2009, Europa-Parlamentets og Rådets direktiv 94/22/EF, 98/70/EF, 2009/31/EF, 2009/73/EF, 2010/31/EU, 2012/27/EU og 2013/30/EU, Rådets direktiv 2009/119/EF og (EU) 2015/652 og om ophævelse af Europa-Parlamentets og Rådets forordning (EU) nr. 525/2013 (1), særlig artikel 9, stk. 2, og
      ud fra følgende betragtninger:
      
                  (1)
               
               
                  Ifølge forordning (EU) 2018/1999 (»forordningen om forvaltning«) skal hver medlemsstat forelægge Kommissionen et udkast til en integreret national energi- og klimaplan for perioden 2021-2030 i overensstemmelse artikel 3, stk. 1, og bilag I i nævnte forordning. De første udkast til de integrerede nationale energi- og klimaplaner skulle forelægges inden den 31. december 2018.
               
            
                  (2)
               
               
                  Den 21. december 2018 forelagde Østrig sit udkast til en national energi- og klimaplan. Forelæggelsen af dette udkast er det grundlæggende, første skridt i den iterative proces mellem Kommissionen og medlemsstaterne med henblik på at færdiggøre de integrerede nationale energi- og klimaplaner og sikre deres efterfølgende gennemførelse.
               
            
                  (3)
               
               
                  Ifølge forordning (EU) 2018/1999 skal Kommissionen vurdere udkastene til de integrerede nationale energi- og klimaplaner. Kommissionen har foretaget en omfattende vurdering af det østrigske udkast til en integreret national energi- og klimaplan, idet de relevante elementer i forordning (EU) 2018/1999 er blevet taget i betragtning. Denne vurdering (2) offentliggøres sammen med nærværende henstilling. Nedenstående henstillinger er baseret på denne vurdering.
               
            
                  (4)
               
               
                  Kommissionens henstillinger kan navnlig vedrøre i) ambitionsniveauet for målsætninger, mål og bidrag med henblik på i fællesskab at opfylde energiunionens målsætninger og navnlig Unionens 2030-mål for vedvarende energi og energieffektivitet samt omfanget af elektricitetssammenkobling, som medlemsstaten sigter mod at opnå i 2030, ii) politikker og foranstaltninger, der vedrører målsætninger på medlemsstats- og EU-plan, og andre politikker og foranstaltninger med potentielle grænseoverskridende konsekvenser, iii) eventuelle yderligere politikker og foranstaltninger, der kan være påkrævet i de integrerede nationale energi- og klimaplaner, og iv) samspillet mellem og konsekvensen i de eksisterende og planlagte politikker og foranstaltninger i den integrerede nationale energi- og klimaplan inden for én dimension og mellem energiunionens forskellige dimensioner.
               
            
                  (5)
               
               
                  Under udarbejdelsen af henstillingerne har Kommissionen på den ene side taget hensyn til behovet for at summere visse kvantificerede planlagte bidrag fra alle medlemsstater med henblik på at vurdere ambitionen på EU-plan og på den anden side behovet for at give den berørte medlemsstat tilstrækkelig tid til at tage behørigt hensyn til Kommissionens henstillinger, før den færdiggør sin nationale plan.
               
            
                  (6)
               
               
                  Kommissionens henstillinger vedrørende medlemsstaternes ambitioner for vedvarende energi er baseret på en metode, der er beskrevet i bilag II til forordning (EU) 2018/1999, og som er baseret på objektive kriterier.
               
            
                  (7)
               
               
                  For så vidt angår energieffektivitet er Kommissionens henstillinger baseret på vurderingen af det nationale ambitionsniveau som afspejlet i udkastet til den integrerede nationale energi- og klimaplan, sammenlignet med det samlede indsatsniveau, der er nødvendigt for at nå Unionens mål, idet de fremlagte oplysninger om særlige nationale forhold tages i betragtning, hvis det er relevant. De endelige nationale bidrag på energieffektivitetsområdet bør afspejle potentialet for omkostningseffektivitet for så vidt angår energibesparelser og støttes af en stærk langsigtet bygningsrenoveringsstrategi og foranstaltninger til gennemførelse af den energispareforpligtelse, der er fastsat i artikel 7 i Europa-Parlamentets og Rådets direktiv 2012/27/EU (3). Medlemsstaterne bør ligeledes vise, at de har anvendt princippet om »energieffektivitet først« korrekt ved navnlig at forklare, hvordan energieffektivitet på omkostningseffektiv vis bidrager til at nå de nationale mål for en konkurrencedygtig lavemissionsøkonomi og energiforsyningssikkerhed samt til at bekæmpe energifattigdom.
               
            
                  (8)
               
               
                  Ifølge forordningen om forvaltning skal medlemsstaterne fremlægge et generelt overblik over de investeringer, som er påkrævet for at indfri de målsætninger, mål og bidrag, der er opstillet i den integrerede nationale energi- og klimaplan, og en generel vurdering af kilderne til disse investeringer. De nationale energi- og klimaplaner bør sikre gennemsigtighed og forudsigelighed i de nationale politikker og foranstaltninger med henblik på at skabe investeringssikkerhed.
               
            
                  (9)
               
               
                  Samtidig har Kommissionen som led i det europæiske semester 2018-2019 sat stærk fokus på medlemsstaternes energi- og klimarelaterede investeringsbehov. Dette afspejles i landerapporten 2019 for Østrig (4) og i Kommissionen henstilling med henblik på Rådets henstilling til Østrig (5), som er en del af det europæiske semester. I sine seneste konklusioner og henstillinger inden for rammerne af det europæiske semester tog Kommissionen sin vurdering af udkastene til de integrerede nationale energi- og klimaplaner i betragtning. Kommissionens henstillinger supplerer de seneste landespecifikke henstillinger, der er fremsat i forbindelse med det europæiske semester. Medlemsstaterne bør også sikre, at deres integrerede nationale energi- og klimaplaner tager hensyn til de seneste landespecifikke henstillinger inden for rammerne af det europæiske semester.
               
            
                  (10)
               
               
                  Dertil kommer, at medlemsstaterne ifølge forordningen om forvaltning skal tage behørigt hensyn til Kommissionens eventuelle henstillinger i deres udkast til de integrerede nationale energi- og klimaplaner, som skal indgives til Kommissionen inden den 31. december 2019, og at en medlemsstat, hvis denne ikke følger en henstilling eller en væsentlig del heraf, skal begrunde dette og offentliggøre begrundelsen.
               
            
                  (11)
               
               
                  Hvis det er relevant, bør medlemsstaterne indberette de samme data i deres integrerede nationale energi- og klimaplaner og efterfølgende ajourføringer, som de indberetter til Eurostat eller Det Europæiske Miljøagentur. Brugen af samme kilde og, hvis det er muligt af europæiske statistikker, er ligeledes afgørende for at beregne referencescenariet for modellering og prognoser. Anvendelse af europæiske statistikker vil gøre det lettere at sammenligne de data og prognoser, der bruges i de integrerede nationale energi- og klimaplaner.
               
            
                  (12)
               
               
                  Alle elementer i bilag I til forordning (EU) 2018/1999 skal inkluderes i den endelige integrerede nationale energi- og klimaplan. I den forbindelse bør den makroøkonomiske og i det omfang, det er muligt, den sundhedsmæssige, miljømæssige, beskæftigelses- og uddannelsesmæssige, kompetencemæssige og sociale indvirkning af de planlagte politikker og foranstaltninger vurderes. Offentlige interessenter og andre interessenter skal inddrages i forberedelsen af den endelige integrerede nationale energi- og klimaplan. Disse og andre elementer er beskrevet i detaljer i det arbejdsdokument fra Kommissionens tjenestegrene, der offentliggøres sammen med nærværende henstilling (6).
               
            
                  (13)
               
               
                  Østrig kunne i den endelige plan redegøre yderligere for de indbyrdes forbindelser mellem dimensionerne vedrørende dekarbonisering, det indre marked og energisikkerhed, navnlig i betragtning af den igangværende omstilling af energisystemet, hvor målsætningen er et elsystem med 100 % vedvarende energikilder, og de virkninger dette måtte have for f.eks. realiseringen af sammenkoblingsmålet på 15 %. I betragtning af, hvor vigtig bioenergi er for at nå Østrigs mål for vedvarende energi og drivhusgasemissioner, vil der blive set positivt på en yderligere analyse af virkningerne på de registrerede emissioner og optag fra arealanvendelse, ændringer i arealanvendelse og skovbrug samt luftforurenende emissioner. Eftersom brugen af vandkraft er udbredt, bør klimaændringernes konsekvenser for energisikkerheden også tages i betragtning.
               
            
                  (14)
               
               
                  Den endelige integrerede nationale energi- og klimaplan kunne have gavn af et øget fokus på industriens konkurrenceevne og på Østrigs konkurrencemæssige styrker og potentielle udfordringer i forbindelse med omstillingen til en kulstofneutral energisektor. Målbare målsætninger for fremtiden vil sammen med de politikker og foranstaltninger, der skal til for at nå dem, være nyttige og skabe hensigtsmæssige koblinger til erhvervs-, industri- og uddannelsespolitikkerne.
               
            
                  (15)
               
               
                  Kommissionens henstillinger til Østrig er underbygget af den vurdering af Østrigs udkast til en integreret national energi- og klimaplan, som offentliggøres sammen med denne henstilling (7) —
               
            HENSTILLER HERMED, AT ØSTRIG TAGER SKRIDT MOD AT:
      
                  1.
               
               
                  Supplere de foranstaltninger, der efter planen skal indføres i bygge- og transportsektoren for at nå 2030-målet på 36 % færre drivhusgasemissioner sammenlignet med niveauet i 2005 for sektorer, som ikke er omfattet af EU's emissionshandelssystem, med foranstaltninger inden for især landbrug og sektorerne for arealanvendelse, ændringer i arealanvendelse og skovbrug (LULUCF). Præcisere den planlagte udnyttelse af fleksibiliteten mellem indsatsfordeling, registrerede emissioner fra LULUCF og sektorerne i emissionshandelssystemet.
               
            
                  2.
               
               
                  Fremlægge en andel af vedvarende energi på mindst 46 % som bidrag til Unionens 2030-mål for vedvarende energi, jf. formlen i bilag II til forordning (EU) 2018/1999, idet det ambitiøse mål for vedvarende energi fastholdes. Inkludere en vejledende forløbskurve i den endelige integrerede nationale energi- og klimaplan, som når alle referencepunkterne, jf. artikel 4, litra a), nr. 2), i forordning (EU) 2018/1999, i overensstemmelse med denne andel, med henblik på behovet for at øge indsatsniveauet og nå målet i fællesskab. Angive detaljerede og kvantificerede politikker og foranstaltninger, der er i overensstemmelse med forpligtelserne i Europa-Parlamentets og Rådets direktiv (EU) 2018/2001 (8) og muliggør en rettidig og omkostningseffektiv opfyldelse af tilsagnet. Derudover fastsætte forløbskurver og tilsvarende foranstaltninger for opvarmnings- og kølingssektoren samt transportsektoren med henblik på at nå det vejledende mål i henhold til artikel 23 i direktiv (EU) 2018/2001 og transportmålet i henhold til artikel 25 i samme direktiv. Fremlægge yderligere detaljer om den befordrende ramme for VE-egetforbrug og VE-fællesskaber, jf. artikel 21 og 22 i direktiv (EU) 2018/2001.
               
            
                  3.
               
               
                  Revidere landets bidrag og udpege yderligere politikker og foranstaltninger, der kan give ekstra energibesparelser inden 2030 set i lyset af behovet for at øge indsatsniveauet og nå Unionens 2030-mål for energieffektivitet. Præcisere det nationale bidrag, hvor der p.t. foreligger to forskellige løsninger, og udtrykke det i både primærenergiforbrug og endeligt energiforbrug. Yderligere underbygge de foreløbige oplysninger om de politikker og foranstaltninger, der skal gennemføres efter 2020, og for hvilke en tidsplan for gennemførelsen, klare målsætninger og forventede virkninger og besparelser bør inkluderes i den endelige integrerede nationale energi- og klimaplan.
               
            
                  4.
               
               
                  Fastsætte konkrete målsætninger for diversificeringen af olie og gas, forsyninger fra tredjelande, reduktion af afhængigheden af energiimport og forbedring af det nationale energisystems modstandsdygtighed og fleksibilitet.
               
            
                  5.
               
               
                  Yderligere præcisere de nationale målsætninger og finansieringsmål inden for forskning, innovation og konkurrenceevne, især for så vidt angår energiunionen, der skal nås inden 2030, så de er nemme at måle, er egnede til formålet og kan støtte gennemførelsen af målene inden for andre dimensioner af den integrerede nationale energi- og klimaplan. Underbygge sådanne målsætninger med specifikke og tilstrækkelige politikker og foranstaltninger, herunder dem, som skal udvikles i samarbejde med andre medlemsstater såsom den europæiske strategiske energiteknologiplan.
               
            
                  6.
               
               
                  Fortsætte det regionale samarbejde og drøftelserne med de omkringliggende lande med henblik på at færdiggøre og gennemføre den integrerede nationale energi- og klimaplan, navnlig inden for rammerne af Gruppen på Højt Plan vedrørende Gassammenkobling i Central- og Sydøsteuropa og Det Pentalaterale Energiforum, i betragtning af Østrigs rolle som regionalt gasknudepunkt og landets målsætning om at øge andelen af vedvarende energi i elsektoren til 100 %.
               
            
                  7.
               
               
                  Give et generelt overblik over de investeringer, som er påkrævet for at nå energi- og klimamålsætningerne, og en generel vurdering af investeringskilderne, herunder passende finansiering på nationalt og regionalt plan samt EU-plan.
               
            
                  8.
               
               
                  Angive alle energisubsidier, herunder navnlig subsidier til fossile brændstoffer, og de trufne foranstaltninger og planer for deres udfasning.
               
            
                  9.
               
               
                  Supplere analysen af samspillet med politikken for luftkvalitet og emissioner med en redegørelse for virkningerne på luftforureningen i forskellige scenarier, en fremlæggelse af underbyggende oplysninger og overvejelser vedrørende synergier og kompromiser.
               
            
                  10.
               
               
                  Bedre integrere aspekter vedrørende en rimelig og fair omstilling, navnlig ved at give en mere detaljeret beskrivelse af de sociale, beskæftigelsesmæssige og kompetencemæssige virkninger af de planlagte målsætninger, politikker og foranstaltninger, herunder i kulstofintensive og industritunge regioner. Yderligere udvikle tilgangen til håndtering af energifattigdomsspørgsmål, herunder ved at fremlægge yderligere detaljer om eksisterende og potentielle foranstaltninger, planerne for bekæmpelse af energifattigdom og deres forventede virkninger, og samtidig færdiggøre analysen som påkrævet i forordning (EU) 2018/1999.
               
            
         Udfærdiget i Bruxelles, den 18. juni 2019.
         
            
               På Kommissionens vegne
            
            Miguel ARIAS CAÑETE
            
               Medlem af Kommissionen
            
         
      
      
         (1)  EUT L 328 af 21.12.2018, s. 1.
      
         (2)  SWD(2019) 226.
      
         (3)  Europa-Parlamentets og Rådets direktiv 2012/27/EU af 25. oktober 2012 om energieffektivitet, om ændring af direktiv 2009/125/EF og 2010/30/EU samt om ophævelse af direktiv 2004/8/EF og 2006/32/EF (EUT L 315 af 14.11.2012, s. 1).
      
         (4)  SWD(2019) 1019 final.
      
         (5)  COM(2019) 520 final af 5.6.2019.
      
         (6)  SWD(2019) 226 final.
      
         (7)  SWD(2019) 226 final.
      
         (8)  Europa-Parlamentets og Rådets direktiv (EU) 2018/2001 af 11. december 2018 om fremme af anvendelsen af energi fra vedvarende energikilder (EUT L 328 af 21.12.2018, s. 82).